Il-Kummissjoni llum tat bidu għad-dibattitu dwar ir-riforma tat-teħid ta' deċiżjonijiet f'ċerti oqsma tal-politika tat-tassazzjoni tal-UE, li bħalissa teħtieġ unanimità fost l-Istati Membri. Din l-unanimità ta' spiss ma tistax tinkiseb fuq inizjattivi kruċjali tat-taxxa, u tista' twassal għal dewmien u politiki subottimali. Il-Komunikazzjoni ppubblikata llum qed tissuġġerixxi pjan direzzjonali għal tranżizzjoni progressiva u mmirata lejn votazzjoni b'maġġoranza kwalifikata (VMK) skont il-proċedura leġiżlattiva ordinarja f'ċerti oqsma tal-politika kondiviża tal-UE dwar it-tassazzjoni, kif diġà huwa l-każ fil-biċċa l-kbira tal-oqsma ta' politika l-oħra tal-UE. Din il-possibbiltà hija prevista fit-Trattati tal-UE. Bil-VMK, l-Istati Membri jkunu jistgħu jilħqu kompromessi aktar rapidi, aktar effettivi u aktar demokratiċi dwar kwistjonijiet ta' tassazzjoni, filwaqt li jiġi sfruttat il-potenzjal sħiħ ta' dan il-qasam ta' politika. Barra minn hekk, skont il-proċedura leġiżlattiva ordinarja, id-deċiżjonijiet dwar it-tassazzjoni jibbenefikaw minn kontribut konkret mill-Parlament Ewropew, li jirrappreżenta aħjar il-fehmiet taċ-ċittadini u jżid ir-responsabbiltà. Il-Kummissjoni mhi qed tipproponi l-ebda bidla fil-kompetenzi tal-UE fil-qasam tat-tassazzjoni, jew fid-drittijiet tal-Istati Membri li jistabbilixxu rati tat-taxxa personali jew korporattiva kif jidhrilhom xieraq. Minflok, l-għan huwa li l-Istati Membri jitħallew jeżerċitaw b'mod aktar effiċjenti s-sovranità diġà miġbura tagħhom sabiex ikunu jistgħu jindirizzaw aktar malajr l-isfidi komuni. Il-President tal-Kummissjoni Jean-Claude Juncker, li fid-diskorsi reċenti tiegħu dwar l-Istat tal-Unjoni kien talab biex l-Istati Membri jgħaddu għall-votazzjoni b'maġġoranza kwalifikata fil-qasam tat-tassazzjoni, qal: “L-ekonomiji tagħna li qed isiru dejjem aktar globalizzati jeħtieġu sistemi tat-taxxa moderni u ambizzjużi. Jien għandi ħafna favur li ngħaddu għall-votazzjoni b'maġġoranza kwalifikata u għal vuċi aktar b'saħħitha għall-Parlament Ewropew dwar il-futur komuni tat-tassazzjoni fl-Unjoni tagħna.” Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana Pierre Moscovici qal: “L-UE kellha rwol fil-politika tat-tassazzjoni sa mill-oriġini tal-Komunità sitt deċennji ilu. Iżda jekk l-unanimità f'dan il-qasam kienet tagħmel sens fis-snin 50, b'sitt Stati Membri, illum dan m'għadux jagħmel sens. Ir-regola tal-unanimità fit-tassazzjoni qed tidher dejjem aktar politikament anakronistika, legalment problematika u ekonomikament kontroproduttiva. Jiena konxju bis-sħiħ dwar kemm hija sensittiva din il-kwistjoni, iżda dan ma jistax ifisser li d-diskussjoni hija barra mil-limiti. Mela ejjew nibdew dan id-dibattitu llum.” Minħabba r-regola tal-unanimità xi proposti ewlenin għat-tkabbir, għall-kompetittività u għall-ġustizzja fiskali fis-Suq Uniku ilhom jiġu imblukkati għal bosta snin. Fl-istess ħin, s'issa l-Parlament Ewropew elett demokratikament, għandu biss rwol konsultattiv fil-proċess tat-teħid tad-deċiżjonijiet. L-approċċ deskritt illum għandu jintroduċi dinamika ġdida u jerġa' jagħti l-ħajja lit-teħid tad-deċiżjonijiet f'dan il-qasam fi żmien meta l-futur tat-tassazzjoni sar kwistjoni taħraq għall-komunità internazzjonali. L-indirizzar tad-diffikultajiet inerenti fil-qafas attwali għandu jissoda r-reputazzjoni tal-UE bħala mexxejja globali b'rabta mal-iżvilupp ta' soluzzjonijiet realistiċi għall-isfidi tal-politika tat-tassazzjoni tas-seklu 21. Fil-Komunikazzjoni tal-lum, il-Kummissjoni qed titlob lill-mexxejja tal-UE, lill-Parlament Ewropew u lil partijiet ikkonċernati oħra, biex jevalwaw il-possibbiltà ta' progressjoni gradwali, f'erba' stadji lejn sistema tat-teħid tad-deċiżjonijiet bil-VMK kif deskritt hawn taħt (għad-detallji kollha ara l-iskeda informattiva): Fl-Istadju 1, l-Istati Membri għandhom jaqblu li jgħaddu għat-teħid tad-deċiżjonijiet bil-VMK fejn jikkonċerna miżuri li jtejbu l-kooperazzjoni u l-assistenza reċiproka bejn l-Istati Membri fil-ġlieda kontra l-frodi tat-taxxa, l-evażjoni tat-taxxa, kif ukoll fuq inizjattivi amministrattivi għan-negozji tal-UE, eż. l-armonizzazzjoni tal-obbligi tar-rappurtar. Dawn il-miżuri ġeneralment jiġu milqugħa b'mod tajjeb mill-Istati Membri kollha, iżda huma suxxettibbli li jiġu mblukkati għal raġunijiet mhux relatati mal-kwistjonijiet li jkunu qed jiġu diskussi. Bl-istess mod, l-Istadju 2 għandu jintroduċi l-VMK bħala għodda utli biex jitmexxew miżuri li bihom it-tassazzjoni sservi biex tappoġġa għanijiet oħra ta' politika, pereżempju l-ġlieda kontra t-tibdil fil-klima, il-ħarsien tal-ambjent jew it-titjib tas-saħħa pubblika. Il-Komunikazzjoni tal-lum qed tissuġġerixxi li l-Istati Membri jaqblu kollha u malajr fuq deċiżjoni biex jiżviluppaw l-Istadji 1 u 2. L-użu tal-VMK fl-Istadju 3 għandu jgħin biex jiġu mmodernizzati r-regoli diġà armonizzati tal-UE bħalma huma r-regoli tal-VAT u tad-dazju tas-sisa. It-teħid aktar mgħaġġel tad-deċiżjonijiet tal-UE f'dawn l-oqsma għandu jippermetti lill-Istati Membri jżommu l-pass mal-aħħar żviluppi teknoloġiċi u tas-suq għall-vantaġġ kemm tal-pajjiżi tal-UE kif ukoll tan-negozji tal-UE. L-Istadju 4 għandu jippermetti bidla lejn il-VMK għall-proġetti kbar tat-taxxa, bħall-Bażi Komuni Konsolidata għat-Taxxa Korporattiva (BKKTK) u sistema ġdida għat-tassazzjoni tal-ekonomija diġitali, li huma meħtieġa b'mod urġenti sabiex tiġi żgurata tassazzjoni ġusta u kompetittiva fl-UE. B'mod partikolari, il-BKKTK qed tagħmel progress ferm bil-mod minħabba l-unanimità. Il-Komunikazzjoni tal-lum tissuġġerixxi li l-Istati Membri jikkunsidraw jiżviluppaw l-Istadji 3 u 4 sal-aħħar tal-2025. L-azzjoni fl-oqsma deskritti se tkun possibbli skont l-hekk imsejħa “klawżola passerelle” (l-Artikolu 48(7) tat-TUE) fit-Trattati tal-UE li tippermetti bidla għall-vot b'maġġoranza kwalifikata u l-proċedura leġiżlattiva ordinarja f'ċerti ċirkostanzi. Mhi meħtieġa ebda bidla fit-Trattat tal-UE. Il-passi li jmiss Il-Kummissjoni issa titlob lill-Istati Membri, lill-Parlament Ewropew u lill-partijiet ikkonċernati kollha sabiex jidħlu b'mod kostruttiv f'dibattitu dwar il-votazzjoni b'maġġoranza kwalifikata fil-qasam tal-politika tat-taxxa tal-UE, u biex jiddefinixxu approċċ pragmatiku u f'waqtu għall-implimentazzjoni tagħha. B'mod partikolari, il-mexxejja tal-UE huma mistiedna li japprovaw il-pjan direzzjonali tal-lum u li jieħdu deċiżjonijiet f'waqthom dwar l-użu tad-dispożizzjonijiet legali rilevanti stabbiliti fit-Trattati. Għal Aktar Informazzjoni Il-Komunikazzjoni: Lejn teħid ta' deċiżjonijiet aktar effiċjenti u aktar demokratiku fil-qasam tal-politika tat-taxxa tal-UE Mistoqsijiet u Tweġibiet Approċċ gradwali mġedded għat-teħid tad-deċiżjonijiet fil-qasam tal-politika tat-taxxa tal-UE - Mistoqsijiet u Tweġibiet Skeda informattiva Dokument taċ-Ċentru Ewropew ta' Strateġija Politika dwar il- “klawżoli passerelle”